CELEX: 52021DC0754
Language: mt
Date: 2021-11-25
Title: Proposta għal RAKKOMANDAZZJONI TAL-KUNSILL li temenda r-Rakkomandazzjoni tal-Kunsill (UE) 2020/912 dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta’ tali restrizzjoni

IL-KUMMISSJONI EWROPEA
            Brussell, 25.11.2021
            COM(2021) 754 final
            2021/0397(NLE)
            
            Proposta għal
            RAKKOMANDAZZJONI TAL-KUNSILL
            li temenda r-Rakkomandazzjoni tal-Kunsill (UE) 2020/912 dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta’ tali restrizzjoni
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               Mill-aħħar emenda tar-Rakkomandazzjoni (UE) 2020/912, li l-Kunsill adotta fl-20 ta’ Mejju 2021
                  1
               , il-Parlament u l-Kunsill adottaw ir-Regolament (UE) 2021/953 dwar qafas għall-ħruġ, għall-verifika u għall-aċċettazzjoni ta’ ċertifikati COVID-19 interoperabbli tat-tilqim, tat-testijiet u tal-fejqan (Ċertifikat COVID Diġitali tal-UE) għall-faċilitazzjoni tal-moviment liberu waqt il-pandemija tal-COVID-19 u r-Regolament (UE) 2021/954 dwar qafas għall-ħruġ, għall-verifika u għall-aċċettazzjoni ta’ ċertifikati COVID-19 interoperabbli tat-tilqim, tat-testijiet u tal-fejqan (Ċertifikat COVID Diġitali tal-UE) fir-rigward ta’ ċittadini ta’ pajjiżi terzi li joqogħdu jew li jirrisjedu legalment fit-territorji tal-Istati Membri waqt il-pandemija tal-COVID‑19. 
            
            
               
                  Peress li t-tilqim kellu rwol ewlieni biex in-nies ikunu jerġgħu jistgħu jivvjaġġaw lejn l-UE, il-Kummissjoni tipproponi li temenda r-Rakkomandazzjoni (UE) 2020/912 biex tistabbilixxi rabta ċara bejn ir-Rakkomandazzjoni u ċ-Ċertifikat COVID Diġitali tal-UE, sabiex tassisti lill-awtoritajiet tal-Istati Membri jivverifikaw l-awtentiċità, il-validità u l-integrità taċ-ċertifikati maħruġa minn pajjiżi terzi. 
               
               
                  Barra minn hekk, fit-22 ta’ Ottubru 2021, il-Kunsill Ewropew appella għal aktar koordinazzjoni biex jiġi ffaċilitat l-ivvjaġġar lejn l-UE. Għalhekk, qed jiġi propost li l-livell limitu tar-“rata kumulattiva fuq 14-il jum tan-notifiki tal-każijiet ta’ COVID-19” jiżdied minn 75 għal 100 (ir-rata medja fl-UE/fiż-ŻEE fl-14 ta’ Novembru 2021 kienet ta’ 473,8 għal kull 100 000 abitant), filwaqt li r-rata tal-ittestjar kull ġimgħa tiżdied minn 300 għal 600 għal kull 100 000 abitant, biex titqies iż-żieda ġenerali fil-kapaċitajiet tal-ittestjar (ir-rata medja fil-ġimgħa fl-UE/fiż-ŻEE fl-14 ta’ Novembru 2021 kienet ogħla minn 5 000 test għal kull 100 000 abitant).
               
               
                  Filwaqt li titqies il-gwida tal-ECDC rigward l-amministrazzjoni ta’ dożi booster minn 6 xhur wara t-tlestija tas-sensiela ta’ tilqim primarju, u filwaqt li jiġi previst perjodu addizzjonali ta’ 3 xhur biex jiġi żgurat li l-kampanji ta’ tilqim nazzjonali jistgħu jaġġustaw u li ċ-ċittadini jista’ jkollhom aċċess għall-amministrazzjoni tal-boosters, qed jiġi propost perjodu standard ta’ aċċettazzjoni ta’ 9 xhur wara t-tlestija tas-sensiela ta’ tilqim primarju. Sabiex jiġi żgurat approċċ koordinat, jenħtieġ li l-Istati Membri ma jaċċettawx ċertifikati ta’ tilqim maħruġa wara t-tlestija tas-sensiela ta’ tilqim primarju jekk ikunu għaddew aktar minn 9 xhur minn meta tingħata d-doża indikata fihom. 
               
               
                  Fl-aħħar nett, għalkemm ir-rata tat-tilqim qed tkompli tiżdied mad-dinja kollha u diversi pajjiżi terzi progressivament qed jerġgħu jiftħu l-fruntieri tagħhom għal vjaġġaturi internazzjonali li huma kompletament imlaqqma, possibbiltà li l-UE ilha li offriet mill-20 ta’ Mejju 2021, il-Kummissjoni tqis li huwa prematur li l-approċċ ibridu attwali/ibbażat fuq il-persuna jinbidel għalkollox u minnufih f’approċċ ibbażat purament fuq il-persuna, peress li dan jippenalizza lil vjaġġaturi minn pajjiżi terzi b’rata tat-tilqim baxxa. Għalhekk, jenħtieġ li jitħassar biss l-Anness I (Pajjiżi terzi, Reġjuni Amministrattivi Speċjali u entitajiet u awtoritajiet territorjali oħra li r-residenti tagħhom jenħtieġ li ma jiġux affettwati minn restrizzjoni temporanja fil-fruntieri esterni fuq vjaġġar mhux essenzjali lejn l-UE), filwaqt li d-dispożizzjonijiet rilevanti jitħassru fl-1 ta’ Mejju 2022. Dan se jissimplifika l-kontenut tar-Rakkomandazzjoni u jnaqqas il-piż amministrattiv marbut mal-implimentazzjoni tagħha. 
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Din il-proposta għal rakkomandazzjoni sservi biex jiġu implimentati d-dispożizzjonijiet eżistenti fil-qasam ta’ politika, jiġifieri t-twettiq ta’ kontrolli fuq persuni u l-monitoraġġ effiċjenti tal-qsim tal-fruntieri esterni. 
               
            
            
               •Konsistenza ma’ politiki oħra tal-Unjoni
            
            
               Din ir-rakkomandazzjoni hija konformi ma’ politiki oħra tal-Unjoni, fosthom dawk dwar ir-relazzjonijiet esterni u s-saħħa pubblika. 
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  It-Trattat dwar il-Funzjonament tal-Unjoni Ewropea (TFUE), u b’mod partikolari l-Artikolu 77(2)(b)(e) u l-ewwel u t-tieni sentenza tal-Artikolu 292, tiegħu. 
               
            
            
               •Sussidjarjetà (għall-kompetenza mhux esklużiva) 
            
            
               L-iżgurar tal-funzjonament tajjeb taż-żona mingħajr kontrolli fil-fruntieri interni bejn l-Istati Membri huwa sforz konġunt u responsabbiltà kondiviża li teħtieġ approċċ koerenti u koordinat, inkluż, b’mod partikolari, fir-rigward ta’ restrizzjonijiet għall-ivvjaġġar mhux essenzjali lejn l-UE. L-objettiv tal-iżgurar ta’ approċċ koordinat ma jistax jintlaħaq b’mod suffiċjenti mill-Istati Membri waħedhom, u jista’ jintlaħaq aħjar fil-livell tal-Unjoni.
            
            
               •Proporzjonalità
            
            
               
                  Din il-proposta tqis is-sitwazzjoni epidemjoloġika li qed tevolvi u l-evidenza rilevanti kollha disponibbli. L-emendi proposti għar-Rakkomandazzjoni tal-Kunsill 2020/912 se jnaqqsu l-piż amministrattiv billi jillaxkaw ir-restrizzjonijiet tal-ivvjaġġar fis-seħħ, u fl-aħħar mill-aħħar ineħħu l-approċċ ibbażat fuq il-pajjiż rifless fl-Anness I tar-Rakkomandazzjoni. Għalhekk, il-proposta hija xierqa biex jintlaħaq l-objettiv maħsub u ma tmurx lil hinn minn dak li huwa meħtieġ u proporzjonat. 
               
            
         
         
            
               •L-għażla tal-istrument
            
            
               
                  L-objettiv ta’ din il-proposta huwa li temenda r-Rakkomandazzjoni tal-Kunsill 2020/912. Dan l-objettiv jirrikjedi Rakkomandazzjoni tal-Kunsill oħra.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli
               
            
            
               •Konsultazzjonijiet mal-partijiet ikkonċernati
            
            
               
                  Din il-proposta tqis id-diskussjonijiet mal-Istati Membri minn mindu ġew implimentati l-ewwel restrizzjonijiet temporanji fuq vjaġġar mhux essenzjali. Ma saret l-ebda valutazzjoni tal-impatt, għalkemm il-proposta tqis is-sitwazzjoni epidemjoloġika li qed tevolvi u l-evidenza rilevanti kollha disponibbli. 
               
            
            
               •Ġbir u użu tal-għarfien espert
            
            
               
                  Din il-proposta hija bbażata fuq l-għarfien espert xjentifiku inkrementali li jikkonċerna l-virus SARS-CoV-2, il-mod kif jinfirex, il-varjazzjonijiet tiegħu f’razez aktar kontaġġużi u severi (varjanti ta’ interess u varjanti ta’ tħassib), kif ukoll l-effikaċja tat-tilqim u tal-intervent mhux farmaċewtiku biex il-virus ma jkomplix jinfirex. L-evidenza xjentifika użata hija prinċipalment dik prodotta miċ-Ċentru Ewropew għall-Prevenzjoni u l-Kontroll tal-Mard (European Centre for Disease Prevention, ECDC) u mill-Organizzazzjoni Dinjija tas-Saħħa (World Health Organisation, WHO).
               
            
            
               4.IMPLIKAZZJONIJIET GĦALL-BAĠIT
            
            
               
                  L-ebda.
               
            
            
               2021/0397 (NLE)
            
            
               Proposta għal
            
            
               RAKKOMANDAZZJONI TAL-KUNSILL
            
            
               li temenda r-Rakkomandazzjoni tal-Kunsill (UE) 2020/912 dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta’ tali restrizzjoni
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 77(2)(b)(e) u l-ewwel u t-tieni sentenzi tal-Artikolu 292 tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Fit-30 ta’ Ġunju 2020, il-Kunsill adotta r-Rakkomandazzjoni (UE) 2020/912 dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta’ tali restrizzjoni
                  2
               . 
            
         
         
            
               (2)Fit-2 ta’ Frar 2021, il-Kunsill emenda r-Rakkomandazzjoni (UE) 2020/912 dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta’ tali restrizzjoni
                  3
                sabiex jaġġorna l-kriterji użati biex jiġi vvalutat jekk vjaġġar mhux essenzjali minn pajjiżi terzi huwiex sikur u jekk dan jenħtieġx li jkun permess.
            
            
               (3)L-istess emenda introduċiet mekkaniżmi biex trażżan it-tixrid tal-varjanti ta’ tħassib tal-virus SARS-CoV-2 fl-UE
                  4
               .
            
            
               (4)Fl-20 ta’ Mejju 2021, il-Kunsill emenda r-Rakkomandazzjoni (UE) 2020/912
                  5
                biex iqis il-varar u l-effetti pożittivi tal-kampanji ta’ tilqim biex jillimitaw it-tixrid tal-virus, kif ukoll biex ikompli jillimita l-importazzjoni u t-tixrid fl-UE tal-varjanti ta’ interess u ta’ tħassib emerġenti.
            
            
               (5)Fl-14 ta’ Ġunju 2021, il-Parlament u l-Kunsill adottaw ir-Regolamenti (UE) 2021/953
                  6
                u (UE) 2021/954
                  7
                dwar iċ-Ċertifikat COVID Diġitali tal-UE. Iċ-Ċertifikat COVID Diġitali tal-UE wera li huwa għodda fundamentali biex in-nies jerġgħu jitħallew jivvjaġġaw fl-UE.
            
            
               (6)Minn mindu ġie adottat ir-Regolament (UE) 2021/953, il-Kummissjoni adottat diversi atti ta’ implimentazzjoni li jistabbilixxu li ċ-ċertifikati COVID-19 maħruġa minn ċertu pajjiż terz għandhom jitqiesu ekwivalenti għaċ-ċertifikati maħruġa mill-Istati Membri f’konformità ma’ dak ir-Regolament. Għalhekk, iċ-ċertifikati tat-tilqim, tal-irkupru u tal-ittestjar koperti minn tali atti ta’ implimentazzjoni jistgħu jiġu awtentikati b’mod sigur u affidabbli. Għalhekk, iċ-Ċertifikat COVID Diġitali tal-UE, u b’mod partikolari d-deċiżjonijiet ta’ implimentazzjoni adottati abbażi ta’ dan, ukoll iffaċilitaw il-ftuħ mill-ġdid sikur tal-ivvjaġġar minn pajjiżi terzi lejn l-UE
                  8
               .
            
            
               (7)Fid-dawl tal-evoluzzjoni tal-pandemija, kif ukoll iż-żieda fir-rata tat-tilqim u t-tneħħija progressiva tar-restrizzjonijiet fuq l-ivvjaġġar madwar id-dinja, jenħtieġ li l-approċċ attwali stabbilit fir-Rakkomandazzjoni (UE) 2020/912 jiġi aġġornat biex iqis l-istabbiliment taċ-Ċertifikat COVID Diġitali tal-UE.
            
            
               (8)Fit-22 ta’ Ottubru 2021, il-Kunsill Ewropew, fil-konklużjonijiet tiegħu u fid-dawl tal-iżvilupp tas-sitwazzjoni epidemjoloġika, appella għal aktar koordinazzjoni biex jiġi ffaċilitat il-moviment liberu ġewwa l-UE u l-ivvjaġġar lejha, u għal reviżjoni taż-żewġ Rakkomandazzjonijiet, inkluż ir-Rakkomandazzjoni tal-Kunsill (UE) 2020/912.
            
            
               (9)Jenħtieġ li l-perjodu standard ta’ aċċettazzjoni għaċ-ċertifikati tat-tilqim maħruġa wara t-tlestija ta’ sensiela ta’ tilqim primarju jkun ta’ 9 xhur. Dan iqis il-gwida tal-ECDC rigward l-amministrazzjoni ta’ dożi booster minn 6 xhur wara t-tlestija tas-sensiela ta’ tilqim primarju, u jipprevedi perjodu addizzjonali ta’ 3 xhur biex jiżgura li l-kampanji nazzjonali ta’ tilqim ikunu jistgħu jaġġustaw u ċ-ċittadini jkun jista’ jkollhom aċċess għall-amministrazzjoni tal-boosters. Sabiex jiġi żgurat approċċ koordinat, jenħtieġ li l-Istati Membri ma jaċċettawx ċertifikati ta’ tilqim maħruġa wara t-tlestija tas-sensiela ta’ tilqim primarju jekk ikunu għaddew aktar minn 9 xhur minn meta tingħata d-doża indikata fihom. 
            
            
               (10)Biex jiġi ffaċilitat aktar l-ivvjaġġar sikur lejn l-UE, jenħtieġ li l-livell limitu għar-rata kumulattiva fuq 14-il jum tan-notifiki tal-każijiet ta’ COVID-19 jiżdied minn 75 għal 100 għal kull 100 000 abitant. Fl-istess ħin, kif ukoll biex jitqies it-titjib fil-kapaċitajiet ta’ ttestjar kważi sentejn wara li feġġ il-virus għall-ewwel darba, jenħtieġ ukoll li r-rata minima ta’ ttestjar meħtieġa fil-ġimgħa tiżdied minn 300 test għal 600 test għal kull 100 000 abitant. Jenħtieġ li dan ikompli jżid l-affidabbiltà tad-data użata biex tiddetermina sa liema punt jenħtieġ li jkun possibbli vjaġġar mhux essenzjali minn pajjiż terz partikolari. 
            
            
               (11)Sabiex jippermettu vjaġġar mhux essenzjali lejn l-Unjoni u jżidu l-prevedibbiltà għall-vjaġġaturi minn pajjiżi terzi, jenħtieġ li l-Istati Membri mhux biss jaċċettaw il-vaċċini kontra l-COVID-19 li jkunu ngħataw awtorizzazzjoni għat-tqegħid fis-suq skont ir-Regolament (KE) Nru 726/2004 tal-Parlament Ewropew u tal-Kunsill
                  9
               , iżda wkoll dawk li jkunu lestew il-proċedura ta’ tqegħid fuq il-lista għall-użu ta’ emerġenza tal-Organizzazzjoni Dinjija tas-Saħħa (WHO).
            
            
               (12)Barra minn hekk, bħala alternattiva għat-tilqim, jenħtieġ li l-Istati Membri jippermettu vjaġġar mhux essenzjali lill-persuni li jkunu rkupraw mill-COVID-19 fi żmien 180 jum qabel ma jivvjaġġaw lejn l-UE u li jkollhom ċertifikat COVID Diġitali tal-UE jew wieħed meqjus ekwivalenti għalih. 
            
            
               (13)Fl-istess ħin, biex jitnaqqas aktar ir-riskju ta’ trażmissjoni tal-virus SARS-CoV-2, jenħtieġ ukoll li l-Istati Membri jirrikjedu prova valida ta’ test negattiv ta’ reazzjoni katina bil-polimerażi f'ħin reali (real-time polymerase chain reaction, RT-PCR) qabel ma jsiefer il-vjaġġatur, meta dan jew (i) ikun irċieva vaċċin kontra l-COVID-19 li jkun lesta l-proċess ta’ Tqegħid fuq il-Lista għall-Użu ta’ Emerġenza tad-WHO iżda li ma jidhirx fil-lista ta’ vaċċini awtorizzati fl-UE skont ir-Regolament (KE) Nru 726/2004 jew (ii) ikun irkupra mill-COVID-19 fi żmien 180 jum qabel ma jivvjaġġa lejn l-UE. 
            
            
               (14)Jenħtieġ li t-tfal li jkollhom aktar minn 6 snin u inqas minn 18-il sena ikunu jistgħu jivvjaġġaw bil-kundizzjoni li jipproduċu test negattiv tal-RT-PCR qabel ma jsiefru. F’dawn il-każijiet, l-Istati Membri jistgħu jirrikjedu ttestjar addizzjonali wara li jaslu, kwarantina jew awtoiżolament. 
            
            
               (15)Fid-dawl taż-żieda fir-rata tat-tilqim madwar id-dinja, jitqies xieraq li l-approċċ ibridu attwali bbażat fuq il-pajjiż/fuq il-persuna gradwalment isir approċċ ibbażat purament fuq il-persuna, u għalhekk li jitħassar l-Anness I u li t-tneħħija tar-restrizzjonijiet fuq l-ivvjaġġar tkun ibbażata biss fuq l-istatus tat-tilqim jew fuq il-funzjoni/il-ħtieġa li jissodisfaw il-vjaġġaturi. Madankollu, bħalissa għad hemm pajjiżi terzi b’aċċess limitat għall-vaċċini jew b’rata tat-tilqim baxxa. Għalhekk, biex il-pajjiżi terzi jingħataw żmien biex iżidu r-rati tat-tilqim tagħhom, u b’valutazzjoni ġenerali minn qabel tas-sitwazzjoni tat-tilqim f’pajjiżi terzi abbażi tad-data pprovduta, fost l-oħrajn, mid-Delegazzjonijiet tal-UE, jenħtieġ li l-Anness I u d-dispożizzjonijiet rilevanti tar-Rakkomandazzjoni (UE) 2020/912 jitħassru fl-1 ta’ Marzu 2022. Jenħtieġ li t-tħassir tal-Anness I jissimplifika r-Rakkomandazzjoni (UE) 2020/912 u jnaqqas il-piż amministrattiv marbut mal-implimentazzjoni tagħha. 
            
            
               (16)F’konformità mal-Artikoli 1 u 2 tal-Protokoll Nru 22 dwar il-Pożizzjoni tad-Danimarka anness mat-Trattat dwar l-Unjoni Ewropea u mat-TFUE, id-Danimarka mhijiex qed tieħu sehem fl-adozzjoni ta’ din ir-Rakkomandazzjoni u mhijiex marbuta biha jew soġġetta għall-applikazzjoni tagħha. Peress li din ir-Rakkomandazzjoni tibni fuq l-acquis ta’ Schengen, jenħtieġ li d-Danimarka, f’konformità mal-Artikolu 4 ta’ dak il-Protokoll, tiddeċiedi jekk hijiex ser timplimentaha fi żmien sitt xhur wara li l-Kunsill ikun ħa deċiżjoni dwar din ir-Rakkomandazzjoni.
            
            
               (17)Din ir-Rakkomandazzjoni tikkostitwixxi żvilupp tad-dispożizzjonijiet tal-acquis ta’ Schengen li l-Irlanda mhijiex qed tieħu sehem fihom, f’konformità mad-Deċiżjoni tal-Kunsill 2002/192/KE
                  10
               ; Għalhekk, l-Irlanda mhijiex qed tieħu sehem fl-adozzjoni tagħha u mhijiex marbuta biha jew soġġetta għall-applikazzjoni tagħha.
            
            
               (18)Fir-rigward tal-Iżlanda u n-Norveġja, din ir-Rakkomandazzjoni tikkostitwixxi żvilupp tad-dispożizzjonijiet tal-acquis ta’ Schengen fis-sens tal-Ftehim konkluż mill-Kunsill tal-Unjoni Ewropea u r-Repubblika tal-Iżlanda u r-Renju tan-Norveġja dwar l-assoċjazzjoni ta’ dawn iż-żewġ Stati mal-implimentazzjoni, l-applikazzjoni u l-iżvilupp tal-acquis ta’ Schengen
                  11
               , koperti mill-qasam imsemmi fl-Artikolu 1(A) tad-Deċiżjoni tal-Kunsill 1999/437/KE
                  12
               .
            
            
               (19)Fir-rigward tal-Iżvizzera, din ir-Rakkomandazzjoni tikkostitwixxi żvilupp tad-dispożizzjonijiet tal-acquis ta’ Schengen fis-sens tal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-acquis ta’ Schengen
                  13
               , koperti mill-qasam imsemmi fl-Artikolu 1(A) tad-Deċiżjoni 1999/437/KE moqri flimkien mal-Artikolu 3 tad-Deċiżjoni tal-Kunsill 2008/146/KE
                  14
               .
            
            
               (20)Fir-rigward tal-Liechtenstein, din ir-Rakkomandazzjoni tikkostitwixxi żvilupp tad-dispożizzjonijiet tal-acquis ta’ Schengen fis-sens tal-Protokoll bejn l-Unjoni Ewropea, il-Komunità Ewropea, il-Konfederazzjoni Żvizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-acquis ta’ Schengen
                  15
               , koperti mill-qasam imsemmi fl-Artikolu 1(A) tad-Deċiżjoni 1999/437/KE, moqri flimkien mal-Artikolu 3 tad-Deċiżjoni 2011/350/UE
                  16
               .
            
            
               (21)L-istatus legali ta’ din ir-Rakkomandazzjoni kif imfakkar fil-premessi 15 sa 19 huwa mingħajr preġudizzju għall-ħtieġa li l-Istati Membri kollha, fl-interess tal-funzjonament tajjeb taż-żona Schengen, jiddeċiedu dwar it-tneħħija tar-restrizzjoni fuq vjaġġar mhux essenzjali lejn l-UE b’mod ikkoordinat,
            
         
         
            
               ADOTTA DIN IR-RAKKOMANDAZZJONI:
            
            
               Ir-Rakkomandazzjoni (UE) 2020/912 hija emendata kif ġej:
            
            
               (1)Mill-10 ta’ Jannar 2022, fil-punt 2, it-tieni paragrafu, iċ-ċifra “75” tinbidel f’“100” u ċ-ċifra “300” tinbidel f’“600”;
            
            
               (2)Mill-10 ta’ Jannar 2022, fil-punt 6a, l-ewwel, it-tieni u t-tielet paragrafi huma sostitwiti b’dan li ġej:
            
            
               “Mingħajr preġudizzju għall-punt 6 (a) u (b), meta l-Istati Membri jaċċettaw prova tat-tilqim sabiex ineħħu r-restrizzjonijiet fuq l-ivvjaġġar biex jillimitaw it-tixrid tal-COVID-19, jenħtieġ li fil-prinċipju, l-Istati Membri jneħħu r-restrizzjoni temporanja fuq l-ivvjaġġar mhux essenzjali lejn l-UE fir-rigward ta’ tali vjaġġaturi li jkunu rċevew l-aħħar doża rakkomandata ta’ wieħed mill-vaċċini kontra l-COVID-19 awtorizzati fl-UE skont ir-Regolament (KE) Nru 726/2004* mhux aktar tard minn 14-il jum qabel ma jidħlu fiż-żona UE+, dment li jkunu għaddew inqas minn 9 xhur minn meta tkun ingħatat id-doża indikata fiċ-ċertifikat tat-tilqim għat-tlestija tas-sensiela ta’ tilqim primarju, jew tkun ingħatat doża addizzjonali wara t-tlestija tas-sensiela ta’ tilqim primarju.
            
            
               Jenħtieġ ukoll li l-Istati Membri jneħħu r-restrizzjoni temporanja fuq l-ivvjaġġar mhux essenzjali lejn l-UE fir-rigward ta’ tali vjaġġaturi li jkunu rċevew l-aħħar doża rakkomandata ta’ wieħed mill-vaċċini tal-COVID-19 li jkunu lestew il-proċess ta’ Tqegħid fuq il-Lista għall-Użu ta’ Emerġenza tad-WHO mhux aktar tard minn 14-il jum qabel ma jidħlu fiż-żona UE+, dment li jkunu għaddew inqas minn 9 xhur minn meta tkun ngħatat id-doża indikata fiċ-ċertifikat tat-tilqim għat-tlestija tas-sensiela ta’ tilqim primarju, jew tkun ngħatat doża addizzjonali wara t-tlestija tas-sensiela ta’ tilqim primarju.
            
            
               Jenħtieġ ukoll li l-Istati Membri jneħħu r-restrizzjoni temporanja fuq vjaġġar mhux essenzjali lejn l-UE fir-rigward ta’ tali vjaġġaturi li jkunu rkupraw mill-COVID-19 fi żmien 180 jum qabel ma jivvjaġġaw lejn l-UE.
            
            
               Għal dak il-għan, jenħtieġ li l-vjaġġaturi li jixtiequ jagħmlu vjaġġ mhux essenzjali lejn Stat Membru jkollhom fil-pussess tagħhom jew:
            
            
               a) prova valida tat-tilqim kontra l-COVID-19 maħruġa abbażi ta’ vaċċin kontra l-COVID-19 awtorizzat fl-UE skont ir-Regolament (KE) Nru 726/2004 jew,
            
            
               b) prova valida tat-tilqim kontra l-COVID-19 maħruġa abbażi ta’ vaċċin kontra l-COVID-19 li jkun lesta l-proċess ta’ Tqegħid fuq il-Lista għall-Użu ta’ Emerġenza tad-WHO iżda li ma jidhirx fil-lista ta’ vaċċini awtorizzati fl-UE skont ir-Regolament (KE) Nru 726/2004 jew, 
            
            
               c) prova valida ta’ rkupru. 
            
            
               Għall-vjaġġaturi li jaqgħu taħt il-punti b) u c) hawn fuq, jenħtieġ ukoll li l-Istat Membru jirrikjedi prova valida ta’ test negattiv ta’ reazzjoni katina bil-polimerażi f'ħin reali (RT-PCR) li jsir mhux qabel 72 siegħa qabel ma jsiefru. 
            
            
               Minbarra ċ-Ċertifikat COVID Diġitali tal-UE, jenħtieġ li l-Istati Membri jaċċettaw tali provi tat-tilqim kontra l-COVID-19 jew tal-irkupru minnu jekk dawn jikkorrispondu għal ċertifikati li jkunu tqiesu ekwivalenti għal dawk maħruġa f’konformità mar-Regolament (UE) 2021/953 tal-Parlament Ewropew u tal-Kunsill** f’att ta’ implimentazzjoni adottat mill-Kummissjoni skont l-Artikolu 8 ta’ dak ir-Regolament. 
            
            
               Fejn ma jkun ġie adottat l-ebda att bħal dan li jikkonċerna ċ-ċertifikati maħruġa minn pajjiż terz, l-Istati Membri jistgħu jaċċettaw, f’konformità mal-liġi nazzjonali, prova tal-ittestjar u tat-tilqim maħruġa mill-pajjiż terz, filwaqt li titqies il-ħtieġa tkun tista’ ssir verifika tal-awtentiċità, tal-validità u tal-integrità taċ-ċertifikat, u jekk ikunx fih id-data rilevanti kollha kif previst fir-Regolament (UE) 2021/953.
            
            
               Jenħtieġ li t-tfal bejn 6 snin u 18-il sena jitħallew jagħmlu vjaġġ mhux essenzjali lejn Stat Membru jekk ikollhom prova valida ta’ test negattiv ta’ reazzjoni katina bil-polimerażi f’ħin reali (RT-PCR) li jkun sar mhux qabel 72 siegħa qabel ma jsiefru. F’dawn il-każijiet, l-Istati Membri jistgħu jirrikjedu ttestjar addizzjonali wara l-wasla, kif ukoll kwarantina jew awtoiżolament.”
            
            
               ____________
            
            
               * Ir-Regolament (KE) Nru 726/2004 tal-Parlament Ewropew u tal-Kunsill tal-31 ta’ Marzu 2004 li jistabbilixxi proċeduri Komunitarji għall-awtorizzazzjoni u s-sorveljanza ta’ prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini (ĠU L 136, 30.04.2004, p. 1).
            
            
               ** Ir-Regolament (UE) 2021/953 tal-Parlament Ewropew u tal-Kunsill tal-14 ta’ Ġunju 2021 dwar qafas għall-ħruġ, għall-verifika u għall-aċċettazzjoni ta’ ċertifikati COVID-19 interoperabbli tat-tilqim, tat-testijiet u tal-fejqan (Ċertifikat COVID Diġitali tal-UE) għall-faċilitazzjoni tal-moviment liberu waqt il-pandemija tal-COVID-19 (ĠU L 211, 15.6.2021, p. 1).
            
            
               (3)Mill-1 ta’ Marzu 2022: 
            
            
               (a) il-punt 1 huwa sostitwit b’dan li ġej: 
            
         
         
            
               “1. Jenħtieġ li r-restrizzjonijiet temporanji fuq l-ivvjaġġar mhux essenzjali lejn l-UE jitneħħew fir-rigward tar-residenti ta’ pajjiżi terzi, f’konformità mar-regoli stabbiliti f’din ir-Rakkomandazzjoni.”
            
            
            
               (b) il-punti 2 sa 5, il-punt 9 u l-Anness I jitħassru.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ir-Rakkomandazzjoni tal-Kunsill (UE) 2021/816 tal-20 ta’ Mejju 2021 li temenda r-Rakkomandazzjoni (UE) 2020/912 dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta’ tali restrizzjoni (ĠU L 182, 21.5.2021, p. 1).
               
               
                  
                     (2)
                  
                        Ir-Rakkomandazzjoni tal-Kunsill (UE) 2020/912 tat-30 ta’ Ġunju 2020 dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta’ tali restrizzjoni (ĠU L 208, 1.7.2020, p. 1).
               
               
                  
                     (3)
                  
                        Ir-Rakkomandazzjoni tal-Kunsill (UE) 2021/132 tat-2 ta’ Frar 2021 li temenda r-Rakkomandazzjoni tal-Kunsill (UE) 2020/912 dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta’ tali restrizzjoni (ĠU L 41, 4.2.2021, p. 1).
               
               
                  
                     (4)
                  
                        Iż-“żona UE+” tinkludi l-Istati Membri kollha ta’ Schengen (inkluż il-Bulgarija, il-Kroazja, Ċipru u r-Rumanija), kif ukoll l-erba’ Stati Assoċjati ma’ Schengen. Din tinkludi wkoll l-Irlanda jekk tiddeċiedi li tallinja. 
               
               
                  
                     (5)
                  
                        Ir-Rakkomandazzjoni tal-Kunsill (UE) 2021/816 tal-20 ta’ Mejju 2021 li temenda r-Rakkomandazzjoni (UE) 2020/912 dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta’ tali restrizzjoni (ĠU L 182, 21.5.2021, p. 1).
               
               
                  
                     (6)
                  
                        Ir-Regolament (UE) 2021/953 tal-Parlament Ewropew u tal-Kunsill tal-14 ta’ Ġunju 2021 dwar qafas għall-ħruġ, għall-verifika u għall-aċċettazzjoni ta’ ċertifikati COVID-19 interoperabbli tat-tilqim, tat-testijiet u tal-fejqan (Ċertifikat COVID Diġitali tal-UE) għall-faċilitazzjoni tal-moviment liberu waqt il-pandemija tal-COVID-19.
               
               
                  
                     (7)
                  
                        Ir-Regolament (UE) 2021/954 tal-Parlament Ewropew u tal-Kunsill tal-14 ta’ Ġunju 2021 dwar qafas għall-ħruġ, għall-verifika u għall-aċċettazzjoni ta’ ċertifikati COVID-19 interoperabbli tat-tilqim, tat-testijiet u tal-fejqan (Ċertifikat COVID Diġitali tal-UE) fir-rigward ta’ ċittadini ta’ pajjiżi terzi li joqogħdu jew li jirrisjedu legalment fit-territorji tal-Istati Membri waqt il-pandemija tal-COVID-19.
               
               
                  
                     (8)
                  
                        Il-lista aġġornata ta’ deċiżjonijiet dwar l-ekwivalenza hija ppubblikata fuq din il-paġna web:
                        https://ec.europa.eu/info/publications/commission-implementing-decisions-eu-equivalence-covid-19-certificates-issued-non-eu-countries_mt 
               
               
                  
                     (9)
                  
                        Ir-Regolament (KE) Nru 726/2004 tal-Parlament Ewropew u tal-Kunsill tal-31 ta’ Marzu 2004 li jistabbilixxi proċeduri Komunitarji għall-awtorizzazzjoni u s-sorveljanza ta’ prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini (ĠU L 136, 30.4.2004, p. 1).
               
               
                  
                     (10)
                  
                        Id-Deċiżjoni tal-Kunsill 2002/192/KE tat-28 ta’ Frar 2002 rigward it-talba tal-Irlanda biex tieħu sehem f’xi dispożizzjonijiet tal-acquis ta’ Schengen (ĠU L 64, 7.3.2002, p. 20).
               
               
                  
                     (11)
                  
                        ĠU L 176, 10.7.1999, p. 36.
               
               
                  
                     (12)
                  
                        Id-Deċiżjoni tal-Kunsill 1999/437/KE tas-17 ta’ Mejju 1999 dwar ċerti arranġamenti għall-applikazzjoni tal-Ftehim konkluż mill-Kunsill tal-Unjoni Ewropea u r-Repubblika tal-Iżlanda u r-Renju tan-Norveġja dwar l-assoċjazzjoni ta’ dawn iż-żewġ Stati mal-implimentazzjoni, l-applikazzjoni u l-iżvilupp tal-acquis ta’ Schengen (ĠU L 176, 10.7.1999).
               
               
                  
                     (13)
                  
                        ĠU L 53, 27.2.2008, p. 52.
               
               
                  
                     (14)
                  
                        Id-Deċiżjoni tal-Kunsill 2008/146/KE tat-28 ta’ Jannar 2008 dwar il-konklużjoni f’isem il-Komunità Ewropea, tal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-Acquis ta’ Schengen (ĠU L 53, 27.2.2008, p 1).
               
               
                  
                     (15)
                  
                        ĠU L 160, 18.6.2011, p. 21.
               
               
                  
                     (16)
                  
                        Id-Deċiżjoni tal-Kunsill 2011/350/UE tas-7 ta’ Marzu 2011 dwar il-konklużjoni, f’isem l-Unjoni Ewropea tal-Protokoll bejn l-Unjoni Ewropea, il-Komunità Ewropea, il-Konfederazzjoni Żvizzera u l-Prinċipat tal-Liechtenstein dwar l-adeżjoni tal-Prinċipat tal-Liechtenstein mal-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera mal-implimentazzjoni, l-applikazzjoni u l-iżvilupp tal-acquis ta’ Schengen, relatat mal-abolizzjoni tal-verifiki mal-fruntieri interni u l-moviment tal-persuni (ĠU L 160, 18.6.2011, p. 19).